Наил Фаил улының әсенеүҙәрен Аҙналы ауылы музейы менән таныш һәм үҙ тарихына битараф булмаған кеше генә аңлауы мөмкин. Ә инде Ҡурған өлкәһе тарих, фольклор һәм этнография менән ҡыҙыҡһыныусылар өсөн – үҙе бер хазина. Сөнки бында, һәр һандыҡ төбөндә тарих һаҡлана. Ысынлап та, ғалимдар билдәләүенсә, Ҡурған өлкәһе – ҡатын-ҡыҙ милли кейемдәренең төп нөхсәһендә һаҡланған төбәктәрҙең береһе. Был хаҡта сара барышында уҙғарылған “Ҡурған башҡорттары: рухи үҫеш тарихы, бөгөнгөһө һәм киләсәге” темаһына арналған түңәрәк ҡорҙа сығыш яһаусылар ҙа билдәләп үтте. Филология фәндәре докторы Әхмәт Сөләймәнов әйтеүенсә, ялан-ҡатай башҡорттары эргәһенә беренсе фольклор экспедиция Кирәй Мәргән тарафынан 1959 йылда ойошторола һәм уның барышында ҡыҙыҡлы материалдар табыла – тап ошо экспедиция барышында 50-гә яҡын башҡорт халыҡ йыры төрлө варианттарҙа яҙып алына. Һәм ошо йырҙарҙы күңел төпкөлөндә һаҡлаған Ҡурған башҡорттарының үҙенсәлеге шунда күҙәтелә: улар тәүҙә йырҙың тарихын һөйләй, шунан ғына уны башҡара.